钦定古今图书集成/明伦汇编/闺媛典/第017卷 > 菩萨蛮七首 前人
## 钦定古今图书集成/明伦汇编/闺媛典/第017卷 > 菩萨蛮七首 前人

金波远远行云去，疏星时作银河渡。花影卧秋千，更
长人不眠。玉筝弹未彻，凤髻横钗脱。忆梦翠蛾低，
微风吹绣衣。

画堂昨夜西风过，绣帘时拂朱门锁。惊梦不成云，双
蛾枕上颦。金炉烟袅袅，烛暗纱窗晓。残月尚弯环，
玉筝和泪弹。

“《梅花》吹入谁家笛，行云半夜凝空碧。”欹枕不成眠，关
山人未还。声随幽怨绝。空断澄霜月。月影下重檐，
轻风花满帘。

回廊远砌生秋草，梦魂千里青门道。鹦鹉怨长更。碧
笼金锁横罗帏。中夜起，霜月清如水。玉露不成圆。
宝筝悲断弦。

娇鬟堆枕钗横凤，溶溶春水杨花梦。红烛泪阑干，翠屏烟浪寒。锦壶催画箭。玉佩天涯远。和泪试严妆。
落梅飞夜霜。

沈沈朱户横金锁。纱窗月影随花过。烛泪欲阑干。落
梅生晚寒。宝钗横翠凤。千里香屏梦。云雨已荒凉。
江南春色长。

欹鬟堕髻摇双桨。采莲晚出清江上。顾影约流萍。楚
歌娇未成。相逢颦翠黛。笑把珠珰解。家住柳阴中。
画桥西复东。